Document ID: 32007R0533

32007R0533
L 125/9
SLUŽBENI LIST EUROPSKE UNIJE
UREDBA KOMISIJE (EZ) br. 533/2007
od 14. svibnja 2007.
o otvaranju i predviđanju upravljanja carinskim kvotama u sektoru mesa peradi
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EEZ) br. 2777/75 od 29. listopada 1975. o zajedničkoj organizaciji tržišta mesa peradi (1), a posebno njezin članak 6. stavak 1.,
budući da:
(1)
U okviru Svjetske trgovinske organizacije, Zajednica se obvezala da će otvoriti carinske kvote za određene proizvode u sektoru mesa peradi. Zbog toga je potrebno utvrditi detaljna pravila za upravljanje tim kvotama.
(2)
Osim ako nije drukčije predviđeno u ovoj Uredbi, trebaju se primjenjivati Uredba Komisije (EZ) br. 1291/2000 od 9. lipnja 2000. o utvrđivanju zajedničkih detaljnih pravila za primjenu sustava uvoznih i izvoznih dozvola i potvrda o unaprijed utvrđenoj subvenciji za poljoprivredne proizvode (2) i Uredba Komisije (EZ) br. 1301/2006 od 31. kolovoza 2006. o utvrđivanju zajedničkih pravila za upravljanje uvoznim carinskim kvotama za poljoprivredne proizvode kojima upravlja sustav uvoznih dozvola (3).
(3)
Uredba Komisije (EZ) br. 1251/96 od 28. lipnja 1996. o otvaranju i predviđanju upravljanja carinskim kvotama u sektoru mesa peradi i albumina (4) znatno je izmijenjena nekoliko puta, a potrebne su daljnje izmjene. Stoga je potrebno staviti izvan snage Uredbu (EZ) br. 1251/96 i zamijeniti je novom uredbom.
(4)
S ciljem osiguranja redovitog tijeka uvoza, razdoblje kvota koje teče od 1. srpnja do 30. lipnja sljedeće godine potrebno je podijeliti u nekoliko podrazdoblja. U svakom slučaju, u skladu s Uredbom (EZ) br. 1301/2006 dozvole vrijede samo do, i uključujući zadnji dan razdoblja carinske kvote.
(5)
Upravljanje carinskim kvotama treba se temeljiti na uvoznim dozvolama. U tom smislu, potrebno je utvrditi detaljna pravila za podnošenje zahtjeva i podatke koji se moraju navesti u zahtjevima i dozvolama.
(6)
S obzirom na opasnost od špekulacija svojstvenih u sustavu sektora mesa peradi, potrebno je utvrditi jasne uvjete u vezi s pristupom gospodarskih subjekata sustavu carinskih kvota.
(7)
S ciljem osiguranja pravilnog upravljanja carinskim kvotama, potrebno je odrediti jamstvo za uvozne dozvole od 20 EUR za 100 kilograma.
(8)
U interesu gospodarskih subjekata, Komisija treba utvrditi količine za koje nisu podneseni zahtjevi, a koje će biti dodane sljedećem podrazdoblju kvota u skladu s člankom 7. stavkom 4. Uredbe (EZ) br. 1301/2006.
(9)
Mjere predviđene ovom Uredbom u skladu su s mišljenjem Upravljačkog odbora za meso peradi i jaja,
DONIJELA JE OVU UREDBU:
Članak 1.
1. Otvaraju se carinske kvote u Prilogu I. za uvoz proizvoda od mesa peradi obuhvaćenih oznakama KN navedenih u njemu.
Carinske kvote otvaraju se na godišnjoj osnovi za razdoblje od 1. srpnja do 30. lipnja sljedeće godine.
2. Količina proizvoda obuhvaćena kvotama iz stavka 1., stopa carine koja se primjenjuje, redni brojevi i brojevi skupina utvrđeni su u Prilogu I.
Članak 2.
Primjenjuju se odredbe Uredaba (EZ) 1291/2000 i 1301/2006, osim ako nije drukčije predviđeno ovom Uredbom.
Članak 3.
Količina određena za godišnje razdoblje carinske kvote za svaki redni broj dijeli se u četiri podrazdoblja, kako slijedi:
(a)
25 % od 1. srpnja do 30. rujna;
(b)
25 % od 1. listopada do 31. prosinca;
(c)
25 % od 1. siječnja do 31. ožujka;
(d)
25 % od 1. travnja do 30. lipnja.
Članak 4.
1. Za potrebe primjene članka 5. Uredbe (EZ) br. 1301/2006, podnositelji zahtjeva za uvoznu dozvolu prilikom podnošenja prvog zahtjeva za određeno razdoblje carinske kvote dostavljaju dokaz da su uvezli ili izvezli najmanje 50 tona proizvoda obuhvaćenih Uredbom (EEZ) br. 2777/75, u svakom od dva razdoblja iz navedenog članka 5.
2. Zahtjevi za dozvolu mogu se odnositi samo na jedan od rednih brojeva naznačenih u Prilogu I. ovoj Uredbi. Oni se mogu odnositi na nekoliko proizvoda obuhvaćenih različitim oznakama KN. U tom slučaju, sve oznake KN i njihovi nazivi moraju se unijeti u odjeljak 16., odnosno 15. zahtjeva za dozvolu i dozvole.
Zahtjevi za dozvolu moraju se odnositi na najmanje 10 tona, a najviše 10 % od količine raspoložive za predmetnu kvotu u dotičnom podrazdoblju.
3. Zahtjevi za dozvolu i dozvole sadrže sljedeće unose:
(a)
u polju 8., naziv države podrijetla;
(b)
u polju 20., jedan od unosa navedenih u Prilogu II. dijelu A;
polje 24. dozvole sadrži jedan od unosa naznačenih u Prilogu II. dijelu B.
Članak 5.
1. Zahtjevi za dozvole podnose se samo tijekom prvih sedam dana mjeseca koji prethodi svakom podrazdoblju iz članka 3.
2. Sredstvo osiguranja od 20 EUR za 100 kilograma polaže se prilikom podnošenja zahtjeva za dozvolu.
3. Odstupajući od članka 6. stavka 1. Uredbe (EZ) br. 1301/2006, svaki podnositelj zahtjeva može podnijeti nekoliko zahtjeva za uvoznu dozvolu za proizvode obuhvaćene jednim rednim brojem, pod uvjetom da su ti proizvodi podrijetlom iz različitih država. Nadležnom tijelu države članice moraju se istodobno podnijeti odvojeni zahtjevi za svaku državu podrijetla. Oni se smatraju jednim zahtjevom u smislu najvećih količina iz drugog podstavka članka 4. stavka 2. ove Uredbe.
4. Najkasnije petog dana nakon isteka razdoblja za podnošenje zahtjeva, države članice obavješćuju Komisiju o ukupnim količinama u kilogramima za koje su podneseni zahtjevi u odnosu na svaku skupinu.
5. Dozvole se izdaju od sedmog radnog dana, a najkasnije do jedanaestog radnog dana nakon isteka razdoblja obavješćivanja predviđenog u stavku 4.
6. Komisija utvrđuje, prema potrebi, količinu za koju nisu zaprimljeni zahtjevi za dozvolu, a koja se automatski dodaje količini određenoj za sljedeće podrazdoblje kvote.
Članak 6.
1. Odstupajući od drugog podstavka članka 11. stavka 1. Uredbe (EZ) br. 1301/2006, države članice obavješćuju Komisiju do kraja prvog mjeseca svakog podrazdoblja kvote o ukupnim količinama u kilogramima za koje su izdane dozvole, kako je navedeno u članku 11. stavku 1. točki (b) ove Uredbe.
2. Države članice obavješćuju Komisiju, prije isteka četvrtog mjeseca nakon svakog godišnjeg razdoblja kvote, o količinama izraženim u kilogramima, prema svakom rednom broju, koje su stvarno stavljene u slobodan promet u skladu s ovom Uredbom u dotičnom razdoblju.
3. Odstupajući od drugog podstavka članka 11. stavka 1. Uredbe (EZ) br. 1301/2006, države članice obavješćuju Komisiju o količinama na koje se odnose neiskorištene ili djelomično iskorištene uvozne dozvole, prvi put kad je poslan zahtjev za posljednje podrazdoblje, a potom prije isteka četvrtog mjeseca nakon svakog godišnjeg razdoblja.
Članak 7.
1. Odstupajući od članka 23. Uredbe (EZ) br. 1291/2000, uvozne dozvole vrijede 150 dana od prvog dana podrazdoblja za koje su izdane.
2. Ne dovodeći u pitanje članak 9. stavak 1. Uredbe (EZ) br. 1291/2000, prava koja proizlaze iz dozvola smiju se prenositi samo na preuzimatelje koji ispunjavaju uvjete prihvatljivosti određene u članku 5. Uredbe (EZ) br. 1301/2006 i članku 4. stavku 1. ove Uredbe.
Članak 8.
Uredba (EZ) br. 1251/96 stavlja se izvan snage.
Upućivanja na Uredbu stavljenu izvan snage smatraju se upućivanjima na ovu Uredbu i tumače se u skladu s korelacijskom tablicom u Prilogu III.
Članak 9.
Ova Uredba stupa na snagu trećeg dana od dana objave u Službenom listu Europske unije.
Primjenjuje se od 1. lipnja 2007.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 14. svibnja 2007.

Labels: 3
17
6